Sliman Eazem d amedyaz, d anaẓur n ccna n teqbaylit. Ilul ass n 19 ctember 1918 deg taddart Agni-Geɣran, i d-yezgan deg Lɛerc n At-Sedqa, deg tama n Yiwaḍiyen. Mi ara nmuqel ayen yecna Sliman Eazem d wamek yecna, yettak anzi aṭas ɣer tmedyazt n Si Muḥend-U-Mḥand, amedyaz aqbayli n timiḍi tis XIX.
Sliman Eazem yemmut berra n tmurt-is d twacult-is n tmurt ass n 28 yennayer 1983 deg temdint n Moissac deg Fransa. Ass-nni d Radyu Beur, Radyu Tamaziɣt akk d tiliẓri n Fransa Antenne 2, i d-yefkan lexbar n tmettant-is. Aṭas n medden i d-yusan seg yal tama n Fransa ad ḥedren i temḍelt-is. Tawacult-is akk tella din : ama d tameṭṭut-is Lucienne umi qqaren Malika (temmut deg useggas n 1995), atmaten-is d warraw-nsen akk, weltma-s Wardiya i d-yussan seg Lezzayer. Yenḍel ass n 31 Yennayer 1983.
Sliman Eazem ɣur-s snat n tyesmatin: Ḥeǧila d Wardiya (temmut deg 2006), d kradt (3) n watmaten : Bujemɛa, Waɛli (yemmut deg 2002), d Ali (yemmut deg 2005). Imawlan-nsen isem-nsen : Leɛmara d Yamina.
Yiwen ur s-yenni d akken Sliman Eazem, m’akken yella d agrud, anda ccna deg tallit-nni tettwalin-t tmetti n yimir-n d yir abrid, ad d-yeffeɣ d anaẓur ameqqran n ccna azwaw. Yella d mmis n ufellaḥ am netta am akk Iqbayliyen n lawan-nni ; deg uɣerbaz ur izad ara. Aqerru-is iweha sanda nniḍen. Yella d win i iḥemlen aṭas timucuha n umaru afransis Jean de La Fontaine. Dɣa d annect-a yeǧǧa-d later deg umecwar-ines n tẓuri d ccna, imi deg tezlatin-is yessenṭṭaq-d aṭas iɣersiwen.
Sliman Eazem yeffeɣ taddart-is meẓẓi. Yella deg usemmud-is yan d mraw (11) n yiseggasen asmi i iruḥ ɣer Lezzayer tamaneɣt i wakken ad yexdem ɣer Iṛumyen deg tama n Sṭawali. Asmi yewweḍ 19 n yiseggasen yezger agemmaḍ ɣer Fransa. Iṛuḥ ɣer temdint n Leɣwi (Longwy) anda yexdem deg yiwet n luzin, uqbel ad as-d-ssiwlen ad yels, akken ad yettekki deg ṭrad-nni uwumi qqaren Issoudun. Deg 1940, yeffeɣ-d seg lɛesker, yeffeɣ tamdint n Lleɣwi, yekcem tayeḍ : Paris anda i ixeddem dinna deg umitṛu sdaxel udderbuz (akken yeqqar deg yiwet n tezlit-ines). Sin yiseggasen mbeɛad, wwint lɛesker n Lalman ɣer Rhénanie deg tama umalu n Lalman, ur d-yeffiɣ armi d aasmi tewwi Fransa tilelli-s, deg 1945. Kra n yiseggasen syin, yeṭṭef yiwet n lqahwa. Dɣa din yella icennu i yiminigen am netta. Taɣect-is tamezwarut A Muḥ a Muḥ yessuffeɣ-itt-id ɣef yinig. D tizlit i d-yeldin abrid i tamudi n 50 n yiseggasen n ccna igerrzen.
Asmi i tewwi Lezzayer azarug-ines deg useggas n 1962, Sliman Eazem ur yeṭṭif ara imi-is ɣef wayen i iḍerrun deg tmurt. Dɣa i lmend n waya gedlen tuɣac-is ur d-tt-ɛeddint ara deg Rradyu n teqbaylit seg useggas n 1967 ar 1988. Asmi yewweḍ anda ara naweḍ deg 1983, yemḍel berra n tmurt-is, deg Fransa. Aṭas inaẓuren imeqqranen n ccna n teqbaylit i yerran tajmilt i Sliman Eazem. Gar-asen Lwennas Matoub, Kamal Messaoudi, d wiyaḍ nniḍen.
Sliman Eazem d anagi ɣef tallit ideg yedder, d anagi ɣef ddunit ur nban s anda i t-teddu, akken yeqqar deg yimeslayen-is : Llah ɣaleb, kulci yeqleb, Zzman tura yexxerweḍ, atg. Tuɣac-is d tugniwin n temetti i d-yesnuqul. Deg tezlatin-ines, ihedder-d ɣef zik d tura. Ar ɣur-s, zik-nni, ɣer yemdanen tella nniya, nnif d tagmat, ma d tura kullec d aɛebbuḍ, d idrimen akk d leḥsed. Annect-a akk yecna-t s yimeslayen iḥerfiyen: A ḥafid a Seṭṭar, Lqern n 14, Ṣaḥa deg lweqt aɣeddar, atg.
Ulama deg wakud ideg yedder llan yinaẓuren n ccna n teqbaylit i yecnan ɣef lemḥayen n yinig, maca, leɣerba yecna Sliman Eazem i yiman-is, imi tin i ijerḥen ul-is nezzeh. Aktayen-is ɣef tmurt n Leqbayel ur ǧǧin allaɣ, ɣas yettidir deg Fransa, ul-is deg tmurt i t-yeǧǧa, akken i t-yecna deg tezlatin am : D aɣrib d aberrani, A afrux ifirelles, a tamurt-iw aɛzizen, atg. Sliman Eazem, ɣas akken yecna ɣef wansayen n zik, maca tamuɣli-is ɣef ddunit meqqret, d tatrart. Asekkud-is yezger akkin i tallit ideg yedder, imi yettwali d acu ara yeḍrun ɣer sdat. Γur-s isefra n teḍsa d necraḥa, wid n utihi ɣef tsertit tagreɣlant (Amek ara nili susṭa, Terwi tebberwi).
Ulac ɣef wacu ur yecni Sliman Eazem, ur yeǧǧi aḥric. Yecna ɣef wemnekcam afranṣis (Ffeɣ a ajrad tamurt-iw), ɣef uzarug n tmurt (yeḍher-d wagur), tafsut n 80 (ɣef Teqbaylit yuli was), tajaddit (Lejdud, A Taqbaylit a Tigejdit), tayri (nek akk d kem, aṭas i ṣṣebreɣ), inig (D aɣrib d aberrani), ddunit (ṣaḥa deg lweqt aɣedar, Ilah ɣaleb, Kulci yeqleb, Zzman tura yexxerweḍ, Amek ara nili ṣuṣṭa, Terwi tebberwi), tamurt n Leqbayel (A afrux ifirelles, a tamurt-iw aɛzizen), aɛebbuḍ, idrimen, tamettant, nnif, tagmat, « la carte de résidence », atg. D ayemi i qqaren : ur d-yeǧǧa Dda Sliman ayen ad nebder nekni !
Dda Sliman d win yettmeslayen aṭas s inumak (lmeɛani), iɣersiwan : izem, uccen, amqerqer, azger, aɣyul, asardun, ayaziḍ, amcic, aqjun, taweṭṭuft, inisi, awtul, ... deg tezlatin-is ttmeslayen am yemdanen deg tallit-nni asmi i heddren n lewḥuc. I lmend n wannet-a, llan wid i s-yessawalen, dɣa deg Fransa « Jean de la Fontaine n Leqbayel ». Deg tezlatin-is yefka ilesi yiɣersiwen, ladɣa m’ara d-yewet deg wemnekcam neɣ deg wid yeṭṭfen adabu deg tmurt, gar-asent, nezmer ad d-nebder : Ffeɣ a ajrad tamurt-iw, Babaɣayu, Taqṣiḍt n wemqerqer, Zzin-iyi tlata yeqjan, Uffiɣ-d tasekkurt teḥzen, Azger yaɛqel gma-s, atg.
Racid At Aɛli-Uqasi
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn